[pic] | AZ EURÓPAI KÖZÖSSÉGEK BIZOTTSÁGA |

Brüsszel, 07.2.2008

COM(2008) 56 végleges

2008/0023 (COD)

Javaslat

AZ EURÓPAI PARLAMENT ÉS A TANÁCS HATÁROZATA

a 2007 és 2013 közötti időszakra a „Cselekvő ifjúság” program létrehozásáról szóló 1719/2006/EK határozat módosításáról

(előterjesztő: a Bizottság)

INDOKOLÁS

1. 2006. november 15-én az Európai Parlament és a Tanács elfogadta a 2007–2013 közötti időszakra a „Cselekvő ifjúság” program létrehozásáról szóló 1719/2006/EK határozatot. A program célja a fiatalok aktív polgárságának támogatása, a fiatalok körében a szolidaritás és tolerancia fejlesztése, a különböző országok fiataljai közötti kölcsönös megértés elősegítése, valamint az ifjúságpolitika terén megvalósuló európai együttműködés előmozdítása. A program hozzájárul a fiatalok tevékenységeit támogató rendszerek minőségének és az ifjúsági civil társadalmi szervezetek képességeinek fejlesztéséhez.

2. E célok elérése érdekében a program öt, konkrét tevékenységek támogatását célzó fellépést javasol: A projektek kezdeményezőinek, akik támogatást szeretnének kapni, ajánlattételi eljárásban kell részt venniük, amelynek során a Bizottság dönt a támogatások odaítéléséről. E döntéseknek, mivel a program végrehajtására irányuló intézkedéseknek minősülnek, különleges intézményközi eljárást kell követniük.

3. Az Európai Közösséget létrehozó szerződés 202. cikke értelmében a Tanács az általa elfogadott jogszabályokban hatáskörrel ruházza fel a Bizottságot a Tanács által megállapított szabályok végrehajtására, és meghatározhatja e hatáskör gyakorlásának egyes eljárási szabályait.

4. Ezeket a szabályokat nevezik „komitológiának”. A komitológiai eljárás az alap-jogiaktus által meghatározott végrehajtási intézkedésekre vonatkozóan kötelező konzultációt ír elő a kérdésben illetékes bizottsággal, méghozzá azt megelőzően, hogy a Bizottság ezeket az intézkedéseket elfogadná. Az ilyen bizottság kizárólag a tagállamok képviselőiből áll; elnöki tisztét pedig a Bizottság tölti be.

5. A konzultációs bizottsági eljárásoknak több fajtája van. Ezeket a Tanács 2006/512/EK határozatával módosított, a Bizottságra ruházott végrehajtási hatáskörök gyakorlására vonatkozó eljárások megállapításáról szóló 1999/468/EK tanácsi határozat állapítja meg. A Bizottság végrehajtási hatásköreinek jogalapjául szolgáló jogszabály előírhatja e különféle eljárások alkalmazását a végrehajtási intézkedések meghozatala során.

6. A komitológiai határozat ellenőrzési jogot biztosít továbbá az Európai Parlamentnek az együttdöntési eljárásnak megfelelően elfogadott jogszabályok végrehajtása fölött. Az ellenőrzési jognak köszönhetően az Európai Parlament megtámadhatja a Bizottság által tervezett intézkedéseket, ha úgy ítéli meg, hogy azok túllépnék az alap-jogiaktusban meghatározott végrehajtási hatásköröket, és ezzel veszélyeztetnék a Parlament együttdöntési hatáskörét.

7. A Parlamentnek egy hónapja van arra, hogy a tervezett intézkedéseket megvizsgálja, mielőtt a Bizottság hivatalosan is határozatot hozna. Ezt a határidőt a végrehajtási intézkedés végleges tervezetének az Európai Parlamenthez való eljuttatásától kell számítani, a bizottság hivatalos véleményét követően.

8. A „Cselekvő ifjúság” program létrehozásáról szóló 1719/2006/EK határozat előírja, hogy a Bizottság a program végrehajtásához szükséges intézkedéscsomagot a komitológiai határozatban megállapított eljárások szerint határozza meg.

9. A programról folytatott tárgyalások során a jogalkotó világosan előírta, mely támogatás-odaítélési határozatokat kell a bizottság elé terjeszteni. Az 1999/468/EK határozat 4. és 7. cikkében szereplő irányítóbizottsági eljárás az Európai Ifjúsági Fórum támogatására vonatkozott. A többi támogatás-odaítélési határozatot nem kellett komitológiai eljárásnak alávetni. Ilyen esetben a Bizottság vállalta, hogy haladéktalanul tájékoztatja a programbizottságot és az Európai Parlamentet minden olyan kiválasztási határozatról, amelyet nem vetettek alá irányítóbizottsági eljárásnak. Ezt a megegyezést a Bizottság a Tanácshoz és az Európai Parlamenthez intézett nyilatkozatban erősítette meg.

10. Ez a megegyezés a program keretében megvalósítandó fellépések jellegén alapult. E fellépések többsége kis összegű támogatásokat nyújt nagyszámú kedvezményezett számára; a komitológia ilyen esetben csak kicsiny hozzáadott értéket képvisel, viszont aránytalan terhet ró a program igazgatására. Elmondható tehát, hogy a megállapodás intézményközi konszenzuson nyugodott, és az eljárások egyszerűsítésére törekedett a lehetséges kedvezményezettek érdekében meghozandó döntések határidejének lerövidítése céljából.

11. Míg azonban az 1719/2006/EK határozat szövegezésében helyesen jelenik meg a jogalkotó akarata az irányítóbizottsági eljárásnak alávetendő kiválasztási határozatokra vonatkozóan, a jogalkotó szándékát helytelenül ültették át a határozatba, amikor minden más intézkedést – a kiválasztási határozatokat is beleértve – az 1999/468/EK határozat 3. és 7. cikkében előírt tanácsadói bizottsági eljárásnak vetettek alá, ahelyett, hogy azt írták volna elő, hogy a Bizottságnak haladéktalanul értesítenie kell a programbizottságot és az Európai Parlamentet.

12. Ezért a programbizottsággal folytatott konzultáció az irányítóbizottsági eljárás szerint zajlik mindazon támogatás-odaítélési határozatok esetében, amelyeket az 1719/2006/EK határozat 10. cikkének (1) bekezdése kifejezetten előír, azaz az Európai Ifjúsági Fórum támogatása tekintetében. Ugyanezen határozat 10. cikkének (2) bekezdése ezzel szemben azt írja elő, hogy minden más támogatás-odaítélési határozatot a tanácsadói bizottsági eljárás szerint kell meghozni.

13. Az 1719/2006/EK határozatnak ez a megszövegezése komoly nehézségeket okoz a program keretében meghatározott fellépések és intézkedések végrehajtása során.

14. A kiválasztási határozatoknak a tanácsadói bizottsági eljárás szerinti meghozatala ugyanis az elfogadásukhoz szükséges határidőt két vagy három hónappal is meghosszabbítja;

15. a kérelmezőknek ezért hosszabb ideig kell várakozniuk, mielőtt az ajánlatukkal kapcsolatban hozott döntésről tájékoztatják őket. Az érintett projekteket azonban általában rövid időn belül kívánják megkezdeni. Emellett a program útmutatója, amely a lehetséges támogatók számára folyamatos ajánlattétellel egyenértékű felhívásként szolgál, nem kevesebb, mint évi öt határidőt is előír a támogatási kérelmek benyújtására oly módon, hogy a támogatási kérelem benyújtásának és odaítélésének időpontja között a lehető legkevesebb idő teljen el. A program kedvezményezettjeinek várakozási idejét hosszabbítaná, amennyiben a konzultációs eljárás miatt meg kellene hosszabbítani e határidőt.

16. A bizottsággal folytatott rendszeres konzultációval és az abból eredő ellenőrzési joggal járó határidők csökkentése érdekében kidolgoztak különböző átmeneti megoldásokat. A programbizottság beleegyezett, hogy a tanácsadói bizottsági eljárásnak alávetett kiválasztási döntésekre vonatkozó konzultációk határidejének csökkentése céljából módosítsa eljárási szabályzatát. A bizottság jelenleg már írásbeli eljárást alkalmaz, és öt napos határidővel rendelkezik a véleményét igénylő kiválasztási döntésekkel kapcsolatos észrevételek megtételére. Ezzel az eljárással párhuzamosan az Európai Parlament átmeneti intézkedéseket hozott, amelyekkel a megelőző nyári időszak alatt az ellenőrzési jog gyakorlásának határidejét egy hónapról öt napra csökkentette.

17. Ezek az eseti jellegű intézkedések és átmeneti megoldások lehetővé tették ugyan a legsürgősebb problémák elhárítását, de a tapasztalat azt mutatja, hogy végleges megoldást kell találni annak érdekében, hogy a programok kedvezményezettjeinek biztosítékot lehessen nyújtani a támogatások odaítélésének határidejét illetően.

18. Annak érdekében, hogy végleges megoldást lehessen találni a határozatoknak a tanácsadó bizottsági eljárás keretében történő jóváhagyása által felvetett problémára, az 1719/2006/EK határozat technikai jellegű módosítására van szükség. A jelenlegi konzultációs eljárást el kell törölni, és helyette a Bizottság – nyilatkozata alapján – haladéktalanul tájékoztatni fogja a programbizottságot és az Európai Parlamentet azokról a kiválasztási határozatokról, amelyeket elfogad.

19. Az 1719/2006/EK határozat e módosítástervezetének segítségével vissza lehet térni az előző, 2000–2006 közötti időszakban végrehajtott „Ifjúság” program idején hatályos gyakorlathoz: ez azt írta elő, hogy a Bizottságnak haladéktalanul értesítenie kell a programbizottságot és az Európai Parlamentet a szóban forgó kiválasztási határozatokról.

20. Emellett az 11719855/2006/EK határozat módosítási javaslata hűen követi a határozat előzetes tárgyalásain megnyilvánuló jogalkotói szándékot.

21. Ezáltal az 1719/2006/EK határozatra irányuló módosítási javaslat lehetővé fogja tenni, hogy a támogatások odaítélésének határideje két vagy három hónappal megrövidüljön, és ezzel biztosítani lehessen a program keretében zajló tevékenységek és intézkedések végrehajtásának hatékonyságát. A programbizottságot és az Európai Parlamentet a kiválasztási határozatokról haladéktalanul értesíteni fogják. Végezetül pedig ez a módosítás hozzá fog járulni ahhoz, hogy megvalósuljon az eljárások egyszerűsítésének és arányos voltának elve, mert azokat – a támogatások kedvezményezettjeinek érdekeit szolgálva – gyorsabbá és hatékonyabbá teszi.

22. Az Európai Parlament és a Tanács által – az oktatás, az európai polgárság és a kultúra területén – elfogadott három másik program hasonló rendelkezéseket tartalmaz a kiválasztási határozatok az irányítóbizottsági eljárás és a tanácsadó bizottsági eljárás közötti megoszlására vonatkozóan, és esetükben ugyanezek a problémák állnak fenn a kiválasztási határozatok végrehajtásával kapcsolatban. A fenti módosító javaslattal egy időben a fent említett alap-jogiaktusok hasonló felülvizsgálatát tervezik.

2008/0023 (COD)

Javaslat

AZ EURÓPAI PARLAMENT ÉS A TANÁCS HATÁROZATA

a 2007 és 2013 közötti időszakra a „Cselekvő ifjúság” program létrehozásáról szóló 1719/2006/EK határozat módosításáról

(EGT vonatkozású szöveg)

AZ EURÓPAI PARLAMENT ÉS AZ EURÓPAI UNIÓ TANÁCSA,

tekintettel az Európai Közösséget létrehozó szerződésre, és különösen annak 149. cikke (4) bekezdésére,

tekintettel a Bizottság javaslatára[1],

tekintettel az Európai Gazdasági és Szociális Bizottság véleményére[2],

tekintettel a Régiók Bizottságának véleményére[3],

a Szerződés 251. cikkében megállapított eljárásnak megfelelően[4],

mivel:

23. Az 1719/2006/EK európai parlamenti és tanácsi határozat[5] létrehozta a 2007–2013-as időszakra a „Cselekvő ifjúság” programot.

24. Az 1719/2006/EK határozat 10. cikkének (2) bekezdése előírja, hogy a program végrehajtásához szükséges összes, az (1) bekezdésben fel nem sorolt egyéb intézkedést a határozat 9. cikkének (3) bekezdésében meghatározott eljárásnak – azaz a Bizottságra ruházott végrehajtási hatáskörök gyakorlására vonatkozó eljárások megállapításáról szóló 1999/468/EK tanácsi határozattal[6] létrehozott tanácsadó bizottsági eljárásnak – megfelelően kell meghozni.

25. Az 1719/2006/EK határozatnak ez a megszövegezése azt jelenti, hogy a határozat 10. cikkének (1) bekezdésében foglalt támogatás-odaítélési határozatokon kívüli egyéb kiválasztási határozatok a tanácsadó bizottsági eljárásnak, illetve a Parlament ellenőrzési jogának hatálya alá tartoznak.

26. Márpedig e kiválasztási határozatok elsősorban alacsony összegű, fontos politikai döntéseket nem igénylő támogatásokra irányulnak.

27. A szóban forgó eljárási szabályok két-három hónapos további késedelmet okoznak a támogatások pályázóknak történő odaítélési folyamatában. E szabályok számtalan késedelmet idéznek elő a támogatások kedvezményezettjei számára, aránytalan terhet rónak a programigazgatásra, és az odaítélt támogatások jellegénél fogva nem képviselnek hozzáadott értéket.

28. Ezért a kiválasztási határozatok gyorsabb és hatékonyabb végrehajtásának lehetővé tétele érdekében az 1719/2006/EK határozatot módosítani kell.

A KÖVETKEZŐKÉPPEN HATÁROZOTT:

1. cikk

Az 1719/2006/EK határozat 10. cikke a következő (1a) bekezdéssel egészül ki:

„(1a) Amikor a Bizottság e határozat szerint az (1) bekezdésben felsoroltak támogatás-odaítélési határozatokon kívüli támogatás-odaítélési határozatot fogad el, e határozatot bizottság segítsége nélkül hozza meg.”

2. cikk

Ez a határozat az Európai Unió Hivatalos Lapjában való kihirdetését követő [...] napon lép hatályba.

Kelt Brüsszelben, […]-án/-én.

Az Európai Parlament részéről a Tanács részéről

Az elnök az elnök

[1] HL C […], […], […] o.

[2] HL C […], […], […] o.

[3] HL C […], […], […] o.

[4] HL C […], […], […] o.

[5] HL L 327., 2006.11.24., 30. o.

[6] HL L 184., 1999.7.17., 23. o. A 2006/512/EK határozattal (HL L 200., 2006.7.22. 11. o.) módosított határozat.